JAS หลุดอีกแล้ว
เป็นอีกครั้งที่หุ้น JAS ไม่ได้เข้าคำนวณในดัชนี SET50 รวมถึง SET100
20 มิ.ย. 2560

ลูบคมตลาดทุน : ธนะชัย ณ นคร
เป็นอีกครั้งที่หุ้น JAS ไม่ได้เข้าคำนวณในดัชนี SET50 รวมถึง SET100
ก่อนหน้านี้ นักวิเคราะห์ น่าจะทุกโบรกฯ
ต่างดีดลูกคิดตรงกันว่า หุ้น JAS จะได้เข้าคำนวณในดัชนี SET50 แน่นอน
แต่บางแห่งก็มองว่าอาจจะติดสำรอง หรือไม่ก็ได้เข้าคำนวณในดัชนี SET100
ผลที่ออกมาคือ ตรงกันข้ามทั้งหมด
หากย้อนกลับไปในช่วงปี 2559
หุ้น JAS ก็ได้รับการคาดหมายว่า จะได้เข้าคำนวณในดัชนี SET50 หรือ SET100 ในรอบเดือน ก.ค.-ธ.ค. 59
ทว่า ก็ไม่ได้รับเลือกเข้ามา
ขณะที่ในช่วงหรือรอบเดือน ม.ค.-มิ.ย. 60 ก็ได้รับคาดหมายเช่นกันว่าเข้าคำนวณดัชนีฯ แน่ๆ
ผลที่ออกมาก็พลิกโผอีก
เคยมีนักวิเคราะห์ให้ความเห็นว่า  เท่าที่คำนวณดูทั้งมูลค่าหลักทรัพย์ฯ หรือมาร์เก็ตแคป สภาพคล่อง ฟรีโฟลต (ไม่น้อยกว่า 20%) และเกณฑ์ต่างๆ  ก็เข้าเงื่อนไขทั้งหมด
จึงไม่เข้าใจเช่นกันว่า ทำไมถึงไม่ได้รับคัดเลือก
หรืออาจมีความเป็นไปได้ไหมที่ตลาดหลักทรัพย์จะใช้ “ดุลยพินิจ” เข้ามาประกอบด้วย
แต่เรื่องนี้ก็เคยเขียนไปแล้วว่า ทางตลาดหลักทรัพย์ฯ เขาปฏิเสธ “ไม่มีใช้ดุลยพินิจ”
และ (ตลท.) ก็ไม่มีความจำเป็นที่จะต้องชี้แจงอะไรว่า เหตุใด หุ้นไหนถึงได้เข้า ไม่เข้าคำนวณดัชนีฯ
ทุกอย่างเป็นไปตามเกณฑ์
ในรอบล่าสุดนี้ก็เช่นกัน ไม่ต้องชี้แจงอะไร
มีนักวิเคราะห์ก็แสดงความงุนงงเหมือนเช่นเคย
บางคนบอกว่าหุ้น JAS อาจมีการใช้วิศวกรรมทางการเงินค่อนข้างมาก (มั้ง) หรือมีวิธีการสร้างราคาหุ้น (ที่ไม่ได้ผิดเกณฑ์ใดของหน่วยงานกำกับดูแล)
และวิธีการแบบนี้ อาจไปเฉียดเกณฑ์ข้อใดข้อหนึ่ง ที่ไม่สามารถเข้ามาคำนวณดัชนี SET50 และ SET100 ได้
หรือหากดึงเข้ามาติดที่จะใช้คำนวณดัชนี
ทำให้เวลาไปโรดโชว์ต่างประเทศ ที่จะต้องพาหุ้นในกลุ่ม SET50 ไปเป็นหลักนั้น
หากมีหุ้นแบบนี้ไปด้วย ก็ดูไม่ค่อยงดงามเท่าไหร่
นี่เป็นการ “คาดเดา” จากนักวิเคราะห์นะ
ข้อเท็จจริงเป็นอย่างไรไม่รู้
ส่วนนักวิเคราะห์ บล.บัวหลวง บอกไว้ก่อนที่ ตลท.จะประกาศ 1 วัน ว่า JAS นั้น เข้าเกณฑ์ทั้งมาร์เก็ตแคป และปริมาณการซื้อขายที่จะได้เข้า  SET50 แต่ก็ยังมีวงเล็บไว้ด้วยว่า “เรายังไม่แน่ใจ”
หลังการประกาศหุ้นที่ได้เข้า SET50 และ SET100 ช่วงค่ำวันศุกร์ที่ผ่านมา
เมื่อไม่มีหุ้น JAS ติด
ราคาหุ้นก็ปรับลงทันทีกว่า 1.20%
ก็ไม่ได้ถือว่ามากมายอะไร เพราหุ้นราคาหุ้น JAS ไม่ได้ Outperform ตลาด เช่นเดียวกับหุ้นตัวอื่นๆ ที่คาดว่าจะได้เข้าใน SET50
คำแนะนำของโบรกฯ บางแห่งจึงให้ปรับออกจากพอร์ตเพื่อลดความเสี่ยงไปก่อน
JAS ปัจจุบันมีการซื้อขายที่ระดับ พี/อี 14 เท่า และมีมาร์เก็ตแคป 5.38 หมื่นล้านบาท
ข้อมูลล่าสุดที่ปรากฏบนเว็บไซต์ของตลาดหลักทรัพย์ฯ มีจำนวนผู้ถือหุ้นรายย่อย 19,322 คน
หรือคิดเป็นสัดส่วนประมาณ 30.94% ของจำนวนหุ้นทั้งหมด
ด้านผลประกอบการ มีกำไรสุทธิมาโดยตลอด
และล่าสุดไตรมาส 1/60 มีกำไรสุทธิ 963 ล้านบาท เพิ่มจากไตรมาส 1 ปีก่อน ที่มีกำไรเพียง 84 ล้านบาท เปลี่ยนแปลง +725%
ดัชนีตลาดหุ้นบางครั้งที่ปรับขึ้น คนก็มักถามหาเหตุผล
หรือหากปรับลงคนก็ถามถึงเหตุผลเช่นกัน
คำตอบที่ได้รับมักจะออกมาในแนวว่า อย่าไปถามหาเหตุผลในตลาดหุ้น
เพราะบางเรื่อง….
ในตลาดหุ้นก็ไม่มีเหตุผล